तिरपाल से छिपा कर आगरा ले जा रहे थे गिट्टी, 3 ट्रक पकड़े
पड़ाव क्षेत्र में रात के गश्त के दौरान थाना प्रभारी ने गिट्टी व चूरी से भरे तीन ट्रक जब्त किए हैं। बरामद ट्रक बिलौआ से आगरा की ओर जा रहे थे। गिट्टी न दिखे इसलिए ट्रकों को तिरपाल से ढंक कर ले जाया जा रहा था। पुलिस ने पकड़े गए ट्रकों के संबंध में खनिज विभाग को सूचना दे दी है। थाना प्रभारी संतोष सिंह ने बताया कि रात में गश्त के दौरान उन्हें पड़ाव क्षेत्र से एक साथ निकलते हुए तीन ट्रक दिखे, जब उन्होंने ट्रकों को रोकने की कोशिश की तो पहले तो ड्राइवरों ने उन्हें नजर अंदाज कर स्पीड बढ़ा दी पर पीछा कर ट्रक रोक लिए गए। ट्रकों में भरे सामान के संबंध में पूछताछ करने ड्राइवर हड़बड़ाए तो तिरपाल हटाकर देखने पर उसमें गिट्टी व गिट्टी का चूरा भरा मिला। पुलिस ने ट्रक क्रमांक आरजे 11 जीए 9383, आरजे 11 जीए 9384, आरजे 11 जीए 8625 को ओवर लोडिंग व बिना रॉयल्टी के कारण जब्त कर लिया। ड्राइवरों ने ट्रक छोड़ने के बदले रिश्वत का भी आफर किया।
डंपर के बजाय ट्रक और उसके ऊपर बांधा तिरपाल
थाना प्रभारी ने जब ट्रकों को ले जा रहे ड्राइवर संतोष गुर्जर, राजेश गुर्जर व रामवीर गुर्जर से गिट्टी को तिरपाल से ढंकने के संबंध में पूछा तो उन्होंने बताया कि डस्ट उड़ने से प्रदूषण न फैलाए इसलिए ऐसा किया गया। इस संबंध में पड़ताल करने पर पता चला प्रशासन की कार्रवाई से बचने के लिए खनन माफिया अब गिट्टी के परिवहन में डंपरों के बजाय ट्रकों का उपयोग कर रहा है। इसे ढका भी इसीलिए जाता है ताकि वह दिखाई न दें।
hin_Deva hin_Deva hin_Deva hin_Deva